钦定古今图书集成/历象汇编/庶征典/第021卷 > 隋
## 钦定古今图书集成/历象汇编/庶征典/第021卷 > 隋

### 文帝开皇三年日有蚀之

按：《隋书文帝本纪》：“三年二月己己朔，日有蚀之。秋七
月丁卯，日有蚀之。”

四年春正月甲子，日有蚀之。

七年五月乙亥朔，日有蚀之。

按：以上《本纪》云云。

九年正月己巳，白虹夹日。

按《本纪》云云，　按《志占》曰：“白虹衔日，臣有背主。”又曰：
“人主无德者亡。”是月灭陈。

十一年二月辛巳晦，日有蚀之。

十二年秋七月壬申晦，日有蚀之。

十三年七月戊辰晦，日有蚀之。

### 仁寿元年二月乙卯朔日有蚀之

按以上《本纪》云云。　按《志》俱不载。

四年秋七月乙未，日青无光。

按《本纪》，日青无光，八日乃复。　按《志占》曰：“主势夺。”又
曰：“有死王。”甲辰，上疾甚。丁未，宫车晏驾。汉王谅反，杨
素讨平之。皆兵丧亡国死王之应。

### 炀帝大业十二年五月丙戌朔日有蚀之既

按《本纪》云云。　按《志占》曰：“日蚀既。人主亡。阴侵阳。下
伐上。”其后宇文化及等行弑逆。

十三年十一月辛酉日光四散。

按《本纪》：日光四散如流血，上甚恶之。　按《志占》曰：“贼
入宫，人主以急兵见伐。”又曰：“臣逆君。”明年，宇文化及
等弑帝，诸王及幸臣并被害。